Broj: 711-I-1573-M-130/23-02-21

Zagreb, 25. srpnja 2023.

 **JOSIP BUDIMIR**

**Gradonačelnik Grada Kutjeva**

**Predmet: mišljenje na zahtjev obveznika** **Josipa Budimira, gradonačelnika Grada Kutjeva,**

- **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 20. srpnja 2023. pod brojem 711-U-5484-M-130/23-01-25 zaprimilo je zahtjev za mišljenje koji je podnio obveznik Josip Budimir, gradonačelnik Grada Kutjeva.

Obveznik traži mišljenje Povjerenstva u odnosu na pitanja:

* smije li kao privatna osoba otvoriti agenciju za posredovanje u nogometu odnosno otvoriti tvrtku,
* smije li kao privatna osoba kupiti lokalni medij (internetski portal) koji prati sportske, aktivnosti na području Slavonije, Baranje i baviti se djelatnošću informiranja javnosti
* s kim smije kao vlasnik tvrtke odnosno internetskog portala ostvariti poslovnu suradnju,
* smije li sklapati ugovore i primati donacije od jedinica lokalne samouprave u okolici te postoje li pravne osobe s kojima ugovore ne smije sklapati.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), na 16. sjednici održanoj 25. srpnja 2023., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Poslovnim subjektom u smislu članka 5. stavka 1. točke 5. ZSSI-a smatraju se trgovačka društva, ustanove i druge pravne osobe te drugi subjekti poslovnih odnosa kao što su obrti, zadruge, obiteljska poljoprivredna gospodarstva i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Člankom 20. stavkom 1. ZSSI/21-a propisano je da poslovni subjekt u kojem obveznik ima 5 % ili više udjela u vlasništvu ne može stupiti u poslovni odnos s tijelom javne vlasti u kojem obveznik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Člankom 21. stavkom 1. ZSSI/21-a propisano je da je obveznik dužan, kada tijelo u kojem obveznik obnaša javnu dužnost stupa u poslovni odnos s poslovnim subjektom u kojem član obitelji obveznika ima 5 % ili više udjela u vlasništvu, o tome pravodobno obavijestiti Povjerenstvo. Prema odredbi stavka 2. navedenog članka Povjerenstvo će u roku od 15 dana od dana zaprimanja obavijesti izraditi mišljenje zajedno s uputama o načinu postupanja obveznika i tijela u kojem obveznik obnaša javnu dužnost u cilju izbjegavanja sukoba interesa obveznika i osiguranja postupanja u skladu s tim Zakonom.

U pogledu osnivanja poslovnog subjekta Povjerenstvo obrazlaže da sukladno odredbama ZSSI-a nema zapreke da obveznici za vrijeme, kao i u razdoblju od godine dana nakon prestanka obnašanja dužnosti, osnuju poslovni subjekt, odnosno budu vlasnici poslovnog subjekta ali obveznik koji ima 5 % i više dionica odnosno udjela u vlasništvu (kapitalu trgovačkog društva) za vrijeme obnašanja javne dužnosti dužan je prenijeti svoja upravljačka prava na temelju udjela u kapitalu društva na drugu osobu, osim na osobe iz članka 5. stavka 1. točke 6. toga Zakona, ili na posebno tijelo. Jednako tako ukoliko se radi o obrtu ili OPG-u dužan je prenijeti poslove upravljanja na poslovođu s obzirom da je člankom za obveznike propisana zabrana upravljanja poslovnim subjektima.

Zbog zabrane iz članka 18. stavka 1. ZSSI-a obveznik ne može biti član uprave ili upravnih odbora i nadzornim odbora trgovačkih društava, upravnih vijeća ustanova odnosno nadzornih odbora izvanproračunskih fondova, niti može obavljati poslove upravljanja u poslovnim subjektima, osim u iznimnim slučajevima iz članka 18. stavka 2. i 5. ZSSI-a za vrijeme trajanja mandata, a nakon prestanka sukladno članku 22. stavku 2. ZSSI-a za vrijeme trajanja prava na naknadu plaće na koju obveznik Josip Budimir ima pravo kao gradonačelnik Grada Kutjeva sukladno posebnom zakonu.

Slijedom navedenog obveznik Josip Budimir u naprijed navedenom razdoblju ovisno o vrsti poslovnog subjekta koji namjerava osnovati ne može biti član uprave ili nadzornog odbora trgovačkog društva u svom vlasništvu odnosno u njemu obnašati drugu upravljačku funkciju ili poslove upravljanja.

Poslovni subjekt u kojem obveznik ima 5 % ili više udjela u vlasništvu obveznika sukladno članku 20. stavku 1. ZSSI-a, ne može stupiti u poslovni odnos s tijelom javne vlasti u kojem obveznik obnaša dužnost, odnosno s Gradom Kutjevo, u razdoblju u kojem obnaša dužnost gradonačelnika Grada Kutjevo, kao niti u razdoblju od 12 mjeseci nakon prestanka obnašanja navedene dužnosti, sukladno članku 22. stavku 1. ZSSI-a, te suprotno postupanje predstavlja povredu navedenih zakonskih odredbi s pravnom posljedicom ništetnosti pravnih poslova.

Također, ako trgovačko društvo u kojem obveznik ima 5 % i više dionica odnosno udjela u vlasništvu (kapitalu trgovačkog društva)  putem javnog natječaja ili na drugi način stupa u poslovni odnos s državnim tijelima ili s jedinicama lokalne odnosno područne (regionalne) samouprave ili s trgovačkim društvima u kojima Republika Hrvatska ili jedinica lokalne odnosno područne (regionalne) samouprave ima upravljački udio, o takvom je poslovnom događaju dužno obavijestiti Povjerenstvo.

U odnosu na pitanje obveznika postoje li pravne osobe s kojima ne smije sklapati ugovore, pored naprijed navedenih izričitih odredbi ZSSI-a, obveznik je dužan voditi računa o eventualnim situacijama u kojima bi moglo doći do povrede odredaba ZSSI-a u njegovom obnašanju dužnosti gradonačelnika npr. prilikom odlučivanja o pravnim i fizičkim osobama koji se s obveznikom mogu smatrati interesno povezanima, primjerice u situacijama kada kao član skupštine odlučuje o imenovanju direktora trgovačkog društva kojem je Grad Kutjevo osnivač ili prihvaćanju njihovih financijskih izvješća, a koji bi direktor odlučivao o poslovnom odnosu ili donaciji trgovačkim društvom u njegovom vlasništvu.

Poslovnom subjektu u vlasništvu obveznika nije zabranjeno primiti donacije jedinica lokalne samouprave u okolici, ali je u tome slučaju dužan o tome obavijestiti Povjerenstvo te u obnašanju dužnosti gradonačelnika Grada Kutjeva u odnosu na osobe koje se s obveznikom mogu smatrati interesno povezane, uključujući jedinice lokalne samouprave od kojih je njegov poslovni subjekt primio donaciju ili stupio u drugu vrstu poslovnog odnosa, postupiti u smislu članka 9. stavka 2. ZSSI-a odnosno izuzeti se od donošenja odluka i sudjelovanja u donošenju odluka i sklapanju ugovora koji utječu na njegov vlastiti poslovni interes.

Povjerenstvo zaključno naglašava da obveznici u obnašanju javnih dužnosti moraju postupati časno, pošteno, savjesno, odgovorno i nepristrano, čuvajući vlastitu vjerodostojnost i dostojanstvo povjerene im dužnosti te povjerenje građana, a u obnašanju javne dužnosti ne smiju svoj privatni interes stavljati ispred javnog interesa kako je i propisano člankom 6 stavkom 1. i člankom 2. stavkom 2. ZSSI-a.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obvezniku Josipu Budimiru, elektroničkom dostavom
2. Objava na internetskoj stranici Povjerenstva
3. Pismohrana